b'\n_START_ARTICLE_\nCrkva sv. Obitelji u Metkovi\xc4\x87u\n_START_PARAGRAPH_\nCrkva sv. Obitelji rimokatoli\xc4\x8dka je crkvica koja se nalazi unutar samostana sestara Slu\xc5\xbeavki Maloga Isusa u Metkovi\xc4\x87u u sklopu \xc5\xbeupe sv. Ilije._NEWLINE_Pet sestara Slu\xc5\xbeavki Malog Isusa do\xc5\xa1le su u Metkovi\xc4\x87 1912. godine, a prvi Samostan je napravljen 1927. godine. Na\xc5\xbealost zbog Drugog svjetskog rata i kasnije nacionalizacije sestre su ostale bez svoje zgrade. Novi samostan s pripadaju\xc4\x87om crkvicom, otvoren je 1. travnja 1989. godine uz veliku pomo\xc4\x87 mons. dr. Fabijana Veraje, biv\xc5\xa1eg tajnika Kongregacije za progla\xc5\xa1enje svetih u Vatikanu. Danas sestre ponovo njeguju starice, dr\xc5\xbee dje\xc4\x8dji vrti\xc4\x87 i \xc5\xa1kolski vjeronauk.\n_START_SECTION_\nCrkveni elementi\n_START_PARAGRAPH_\nCrkva sa svojim elementima predstavlja vrijedan spomenik umjetnosti u Metkovi\xc4\x87u. Raspelo u apsidi kopija je goti\xc4\x8dkog raspela iz 16. stolje\xc4\x87a iz \xc5\xa0panjolske. Izra\xc4\x91eno je u brezovini u radionici Antonia Mesquida u Madridu. Reljefi ispod oltarne menze i ambon su umjetni\xc4\x8dka djela o. Budimira Cvitkovi\xc4\x87a iz Samobora. Tabernakul i svije\xc4\x87njaci su djela prof. Sandra Sanna iz Rima. Bron\xc4\x8dani je odljev tako\xc4\x91er iz Rima iz radionice Centro Domus Dei. Iz iste radonice je i kri\xc5\xbeni put, djelo prof. Burattia. Akademski kipar Branimir Doroti\xc4\x87 iz Samobora autor je vitraja koji su izra\xc4\x91eni u radionici Marijana Ili\xc4\x87a u Zagrebu. U crkvici se nalaze orgulje iz radionice Intercontinental Electronics S.P.A. iz Mondiana u Italiji. Pojedinosti crkve, kao \xc5\xa1to su npr. klupe, izra\xc4\x91ene su prema idejama mons. Fabijana Veraje. Projekt za crkvu napravila je arhitektica Nevenka Postru\xc5\xbenik, a nacrt za drveni strop napravila je arhitektica Marija Eugenija Hamzi\xc4\x87 iz Rima.'